Hei, denne artikkelen er over ett år gammel og kan inneholde utdatert informasjon

En kvinne fra Småland i Sverige er trolig hakket mer glad i hamburgere enn gjennomsnittet. Hun har nemlig «flyttet» inn på den døgnåpne McDonald's-restauranten i Vetlanda.

Og der har hun bodd de tre siste ukene.

Kvinnen er hjemløs og kommer fra en annen kant av Sverige, skriver Smålands-Tidningen. Mens hun venter på et sted å bo i Vetlanda, har hun altså valgt McDonalds som sitt hjem. Nå har både personalet og gjestene sett seg lei.

- Vi har åpent døgnet rundt og det er varmt i lokalene. Vi har forsøkt å prate med henne om at hun ikke kan være her, men ingenting fungerer. Hun kommer tilbake hele tiden, sier en ansatt til Smålands-Tidningen.

McDonalds sier de har kontaktet både sosialtjenesten, vektere, politi, kirken og krisesenter for å bli kvitt kvinnen, men uten hell. Hun nekter å forlate restauranten.

Vil bli boende

Politiet skal ha tilbud kvinnen billett til hjembyen, men hun er fast bestemt på å bli boende i Vetlanda. Kirken skal også ha tilbud henne hjelp, men har ikke nådd fram.

- Jeg kan ikke kommentere enkelttilfeller, men sosialtjenesten er forpliktet til å løse slike problemer. Noen ganger kan det ta litt lengre tid, sier Anders Saldner, sjef for sosialtjenesten i Vetlanda kommune, til Smålands-Tidningen.

Siden kvinnen allerede tilbringer så mye tid der skal noen ha foreslått å tilby henne jobb på restauranten, men det er ikke McDonald's interessert i.